**Matthew Nicholas Biondi** (enam tuntud nimega **Matt Biondi**; sündinud 8. oktoobril 1965 Palo Altos Californias) on USA endine ujuja, kaheksakordne olümpiavõitja ja kuuekordne maailmameister. Tema hüüdnimed olid "Morago torpeedo" ja "California kondor".

Ta on üks kõige edukamaid ujujaid olümpiamängude ajaloos. Ta oli Mark Spitzi järel teine ujuja, kes võitis ühtedelt olümpiamängudelt seitse medalit, seda 1988. aastal Soulis (hiljem 2004. aastal võitis Michael Phelps kaheksa medalit).

Endisest veesporditreenerist isa suunamisel hakkas Biondi tegelema ujumise ja veepalliga viieaastaselt. Ülikooli astumisel keskendus ta veepallile. Ta sai stipendiumi õppima asumiseks California Ülikooli Berkeleys. Esimesel aastal oli Biondi Berkeley ülikooli veepallimeeskonna liige NCAA-s.

Oli üllatus, et ta jõudis Los Angeleses toimunud 1984. aasta suveolümpiamängude USA teateujumismeeskonda. Ta tuli 4×100 meetri teateujumises olümpiavõitjaks ning USA meeskond püstitas maailmarekordi 3.19,03. Ülikooli naasnult mängis ta edasi ka veepalli, kuid tuli järgmisel aastal ujumises juba USA üliõpilasmeistriks.

Biondi valiti kolmel korral (1985, 1986 ja 1987) NCAA aasta ujujaks ning ta püstitas mitu USA ja NCAA rekordit. Esimese maailmarekordi püstitas ta 1985. aastal, kui ujus esimese inimesena 100 meetrit vabalt alla 49 sekundi, saades ajaks 48,95 sekundit.

1988. aasta suveolümpiamängudel Soulis oli ta oma võimete tipul. 1988. aasta USA katsevõistlustel Austinis püstitas ta 100 meetri vabaujumises maailmarekordi 48,42 sekundit, mis püsis kuus aastat. Ta võitis neil olümpiamängudel seitse medalit: viis kulda, ühe hõbeda ja ühe pronksi. Ta püstitas maailmarekordi kokku neljal võistlusalal: kolmes teateujumises ja ühe individuaalalal, 50 meetri vabaujumises, mille võitis 22,14-ga. 50 meetri distantsil alistas oma lähima rivaali, toonase maailmarekordiomaniku Tom Jageri. 100 meetri vabalt ujumise finaalis ujus ta ainsana alla 49 sekundi, kui püstitas olümpiarekordi 48,63 sekundiga. 100 meetri liblikujumise finaalis kaotas ta vaid ühe sajandikuga Suriname ujujale Anthony Nestyle ja pidi leppima hõbemedaliga. Ta oli seitsme medaliga kõige edukam sportlane neil olümpiamängudel.

1992. aasta suveolümpiamängudel Barcelonas võitis ta veel kolm medalit. 50 meetri vabaujumises võitis ta 22,09-ga hõbemedali ning kuldmedali 4×100 meetri teateujumises vabastiilis ja 4×100 meetri kombineeritud teateujumises, kuid viimasel juhul osales ta USA meeskonnas ainult eelujumisel. Oma põhialal, 100 meetri vabaujumises jäi ta 49,53-ga alles viiendaks.

Biondi osales kahtedel ujumise maailmameistrivõistlustel (aastatel 1986 ja 1991) ning võitis neil 11 medalit, sh kuus kulda. 1986. aasta maailmameistrivõistlustel Madridis võitis ta rekordiliselt seitse medalit: kolm kulda, ühe hõbeda ja kolm pronksi. 1991. aastal Perthis võitis ta kolm kulda ja ühe hõbeda.

Biondi lõpetas sportlaskarjääri pärast 1992. aasta suveolümpiamänge.

Biondi püstitas karjääri jooksul kokku 12 maailmarekordit, neist kuus individuaalselt. Ta on 17-kordne USA meister. Ajakiri Swimming World valis ta kolmel korral (1985, 1986 ja 1988) USA aasta meesujujaks ja kahel korral (1986 ja 1988) maailma parimaks meesujujaks. 1997. aastal valiti ta ujumise kuulsuste halli liikmeks.

1988. aastal lõpetas ta California Ülikooli Berkeleys poliitökonoomia alal. Ta jätkas hiljem õpinguid Lewis & Clark College'is Oregoni osariigis Portlandis.

Biondi on pärast sportlaskarjääri lõpetamist töötanud ujumistreenerina.

Saavutused
----------

###  Olümpiamängudel

* 1984 Ameerika Ühendriigid Los Angeles
	+ Kuld **olümpiavõitja** 4×100 m vabaujumises (**3.19,04**)
* 1988 Lõuna-Korea Soulis
	+ Kuld **olümpiavõitja** 50 m vabaujumises (**22,14 MR**)
	+ Kuld **olümpiavõitja** 100 m vabaujumises (**48,63**)
	+ Kuld **olümpiavõitja** 4×100 m vabaujumises (**3.16,53 MR**)
	+ Kuld **olümpiavõitja** 4×200 m vabaujumises (**7.12,51 MR**)
	+ Kuld **olümpiavõitja** 4×100 m kompleksujumises (**3.36,93 MR**)
	+ Hõbe hõbemedal 100 m liblikujumises (**53,01**)
	+ Pronks pronksmedal 200 m vabaujumises (**1.47,99**)
* 1992 Hispaania Barcelonas
	+ Kuld **olümpiavõitja** 4×100 m vabaujumises (**3.16,74**)
	+ Kuld **olümpiavõitja** 4×100 m kompleksujumises (**3.36,93**)
	+ Hõbe hõbemedal 50 m vabaujumises (**22,09**)

### Maailmameistrivõistlustel

* 1986 Hispaania Madridis
	+ Kuld **maailmameister** 100 m vabaujumises (**48,94**)
	+ Kuld **maailmameister** 4×100 m vabaujumises (**3.19,88**)
	+ Kuld **maailmameister** 4×100 m kompleksujumises (**3.41,25**)
	+ Hõbe hõbemedal 100 m liblikujumises (**53,67**)
	+ Pronks pronksmedal 50 m vabaujumises (**22,85**)
	+ Pronks pronksmedal 200 m vabaujumises (**1.49,43**)
	+ Pronks pronksmedal 4×200 m vabaujumises (**7.18,29**)
* 1991 Austraalia Perthis
	+ Kuld **maailmameister** 100 m vabaujumises (**49,18**)
	+ Kuld **maailmameister** 4×100 m vabaujumises (**3.17,15**)
	+ Kuld **maailmameister** 4×100 m kompleksujumises (**3.39,66**)
	+ Hõbe hõbemedal 50 m vabaujumises (**22,26**)

Viited
------

1. 1 2 3 4 5  MATT BIONDI. ISHOF.org. Vaadatud 5.12.2016
2. ↑  Husar, John (25. september 1988). "Biondi, Evans Stay On Gold Standard". Chicago Tribune. Vaadatud 5.12.2016
3. ↑  "#30 Most Swimfluential: Matt Biondi". Swimming World Magazine. 28. juuli 2015. Vaadatud 5.12.2015
4. ↑  USA SWIMMING HISTORY. usaswimming.org. Vaadatud 5.12.2016
5. ↑  Shenolikar, Sachin (29. juuli 2008). "Catching up with Matt Biondi". sportsillustrated.cnn.com. Vaadatud 5.12.2016
6. ↑  "Chatter: Sierra Canyon hires Biondi as swim coach". Los Angeles Daily News 25. aprill 2012. Vaadatud 5.12.2016

Välislingid
-----------

* Matt Biondi veebisaidil Olympedia (inglise) Muuda Vikiandmetes
* Matt Biondi Olümpiamängude kodulehel